Tarybos sprendimas
2000 m. liepos 17 d.
dėl Europos bendrijos pritarimo Susitarimo dėl Viduržemio jūros bendrosios žvejybos komisijos įsteigimo pataisoms, kuriomis siekiama nustatyti savarankišką tos organizacijos biudžetą
(2000/487/EB)
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 37 straipsnį kartu su 300 straipsnio 2 dalies pirmu sakiniu ir 3 dalies pirma pastraipa,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
kadangi:
(1) Europos bendrija yra Viduržemio jūros bendrosios žvejybos komisijos (GFCM) narė [3].
(2) Tvarkant Viduržemio jūros žuvų išteklius būtina imtis veiksmų daugiašaliu lygiu, kad būtų galima reguliuoti žvejybos veiklą atviroje jūroje. Akvakultūros plėtrai gali būti naudingas daugiašalis bendradarbiavimas. GFCM yra tinkamas tokių veiksmų pagrindas.
(3) GFCM neseniai patvirtino pataisas, kuriomis siekia sustiprinti savo veiklą sukuriant Mokslo patariamąjį komitetą, kuris rinktųsi kartą per metus. Naujoms šios organizacijos veiklos rūšims reikalingos finansinės lėšos.
(4) GFCM priklauso vien nuo Jungtinių Tautų Maisto ir žemės ūkio organizacijos (FAO) biudžeto. Šio biudžeto apribojimai reiškia, kad GFCM darbai, kurie yra būtini atliekant jos naują išaugusį vaidmenį, negali būti finansuojami. Todėl GFCM privalo turėti savo savarankišką biudžetą.
(5) 1997 m. spalio 13-16 d. vykusiame susitikime GFCM patvirtino susitarimo, kuriuo nustatomas savarankiškas biudžetas, teksto pataisas. Minėtasis biudžetas reiškia naujus įpareigojimus GFCM susitariančioms šalims, kaip numatyta GFCM steigimo susitarimo X.2 straipsnyje.
(6) Šie nauji įsipareigojimai gali įsigalioti tik kai jiems pritaria du trečdaliai GFCM komisijos narių, o kalbant apie kiekvieną narį, kai jiems pritaria šis narys.
(7) Todėl Bendrija turėtų patvirtinti dokumentą, kuriuo pritariama GFCM savarankiškam biudžetui,
NUSPRENDĖ:
Vienintelis straipsnis
1. Bendrija pritaria Viduržemio jūros bendrosios žvejybos komisijos savarankiško biudžeto sukūrimui, kaip nurodyta I priede pateiktame dokumente.
2. Iš dalies pakeistas susitarimo tekstas ir iš dalies pakeistos Viduržemio jūros bendrosios žvejybos komisijos darbo tvarkos taisyklės, taip pat ir nuostatos dėl savarankiško biudžeto, išdėstytos II priede.
Priimta Briuselyje, 2000 m. liepos 17 d.